FI Euroopan unionin virallinen lehti CE 78/396

(2004/C 78 E/0419)

KIRJALLINEN KYSYMYS E-2123/03

esittäjä(t): Isabelle Caullery (UEN) komissiolle

(25. kesäkuuta 2003)

Aihe: Uusiutuvien energialähteiden käytön edistäminen ja Mauritiuksen saaren jätehuolto

Voiko komissio ilmoittaa, mitä tukia voidaan käyttää ja mistä toimista, ohjelmista ja/tai budjettikohdista on mahdollista saada rahoitusta uusiutuvien energialähteiden, erityisesti tuulienergian, käytön edistämiseen Mauritiuksella? Voidaanko Euroopan kehitysrahaston (EKR) varoja käyttää tähän tarkoitukseen? Millä menettelyllä tätä rahoitusta haetaan?

Koska jätteiden hautaaminen ei näytä kestävältä ratkaisulta Mauritiuksella, pyydän komissiota vastaamaan edellä olevaan ensimmäiseen kysymykseen ottaen huomioon myös energiaa tuottavien jätteiden polttolaitosten käyttöä koskevan vaihtoehdon.

Voidaanko ympäristöä säästävän ja kestävän kehityksen edistämiseen Mauritiuksella käyttää sekä perinteisiä rahoitusvälineitä että Euroopan investointipankin tarjoamia uusia välineitä niin uusiutuvien energialähteiden kuin jätteiden polttolaitosten käytön edistämiseksi?

Poul Nielsonin komission puolesta antama vastaus

(1. elokuuta 2003)

Useita uusiutuvia energialähteitä koskevia ohjelmia on toteutettu Mauritiuksella ja eteläisen Intian valtameren saarivaltioissa viidennestä Euroopan kehitysrahastosta lähtien. Ohjelmat ovat olleet osa alueellista Denroi-hanketta (Développement des énergies renouvelables pour la zone Océan Indien). Mauritiuksella rahoitettiin 1980-luvun lopulla tuulienergian pilottihanke, mutta hanketta ei koettu omaksi ja kunnossapito oli puutteellista. Yksiköt vaurioituivat lopulta pyörremyrskykausien aikana.

Yksityisellä sektorilla on suhtauduttu empien tuulienergiapuistojen perustamiseen. Tämä johtuu ymmärrettävästi siitä, että Mauritiuksella pyörremyrskykausi kestää lähes puoli vuotta.

Onnistuneemmaksi ratkaisuksi on osoittautunut sähköntuotanto lämpövoimalla sokeriruokojätteestä. Tämä teknologia on täysin yksityisen sektorin hallussa ja sen avulla tuotetaan tällä hetkellä noin 30 prosenttia runkoverkon energiasta. Suunnitelmissa on korvata fossiilisilla polttoaineilla toimivat voimalaitokset tällä menetelmällä niin, että ne kattaisivat jopa 50 prosenttia kansallisesta energiantarpeesta. Euroopan investointipankki on ensisijainen rahoituskumppani kyseessä olevissa yksityisen sektorin aloitteissa.

Komissio rahoitti Mauritiuksen kiinteiden jätteiden huoltoa koskevia tutkimuksia, jotka johtivat kansalliseen kiinteiden jätteiden huollon suunnitelmaan, jossa on selkeät lyhyen, keskipitkän ja pitkän aikavälin strategiat. Vaikka lyhyen aikavälin strategiassa on mukana jätteiden hautaaminen, on yhteisön rahoittamaan tutkimukseen pohjautuvassa pitkän aikavälin strategiassa ehdotettu suuren jätteenpolttolaitoksen (noin 220 000 tonnia vuodessa) rakentamista saaren länsiosaan ja keskikokoisen (noin 74 000 tonnia vuodessa) rakentamista saaren pohjoisosaan. Tutkimuksessa suositeltiin, että jätteenpolttolaitokset suunnitellaan, rakennetaan, rahoitetaan ja otetaan käyttöön huomioon ottaen jätteenpolttolaitoksessa tuotetun sähkön mahdolliset myyntitulot (noin 160 gigawattituntia vuodessa). Maailmanpankki tukee parhaillaan kiinteiden jätteiden huoltoa Mauritiuksella ja julkisten menojen rakennesopeutuslainasta saatetaan saada lisärahoitusta kiinteän jätteen polttolaitoksen perustamiseen. Yhdeksännessä Euroopan kehitysrahastossa komissio on keskittänyt tukensa Mauritiuksen kansallisen viemäriverkko-ohjelman toteutukseen.

Euroopan investointipankki on asettanut etusijalle uusiutuviin energialähteisiin liittyville ja muille ympäristön kestävää kehitystä tukeville hankkeille annettavien lainojen määrän lisäämisen sekä unionissa että yhteistyömaissa. Cotonoun sopimuksen, kuten myös sitä edeltäneen Lomén yleissopimuksen mukaan, Euroopan investointipankki on valtuutettu tukemaan taloudellisesti, teknisesti ja ympäristöllisesti toteuttamiskelpoisia hankkeita kaikilla keskeisimmillä talouden aloilla mukaan luettuina uusiutuvat energialähteet ja jätteidenpoltto.

Euroopan investointipankki on vaikuttanut merkittävästi Mauritiuksen öljyn polttoon perustuvan sähköntuotannon monipuolistamiseen lisäämällä maasta runsaasti löytyvän uusiutuviin energialähteisiin kuuluvan sokeriruokojätteen käyttöä osarahoittamalla hiili/sokeriruokojätekäyttöisen peruskuormavoima-laitoksen rakentamista Mauritiuksen pohjoisosaan. Hanke toteutettiin aikataulussa ja voimalaitos aloitti kaupallisen toimintansa vuonna 2000. Euroopan investointipankki on valmis tulevaisuudessa harkitsemaan muitakin toteuttamiskelpoisia uusiutuviin energialähteisiin liittyviä ehdotuksia.